༽༄། ། སེང་གེའི་འགྲེལ་ཆུང་། །1$0000310 ཨོཾ་སྭ་སྟི། ། དགེ་ལེགས་ཀྱིས་རབ་ཏུ་རྒྱལ་བར་གྱུར་ཅིག། རང་བྱུང་འོད་གསལ་བྱང་ཆུབ་སེམས་ཀྱི་སྐུ། ། དཔལ་ཆེན་བདུད་འཇོམས་ཡེ་ཤེས་མཁྱེན་པར་ལྡན། ། ཆོས་རྒྱལ་བླ་མེད་རྣམ་གྲོལ་འཁོར་ལོས་བསྒྱུར། ། ལྷ་མིའི་སྟོན་པ་འབྲི་གུང་བཞུགས་ལ་འདུད། ། ཞིང་ཁམས་མི་མཇེད་པདྨོའི་ཚལ་དབུས་འདིར། ། འདུལ་མཛད་སྟོན་པ་ཐུགས་རྗེའི་འོད་ཕྲེང་ཅན། ། ཤཱཀྱའི་རྒྱལ་པོ་ཁྲི་གདུགས་ཉི་མ་ཤར། ། གཟི་བརྗིད་བདེ་སྐྱིད་དཔལ་དེས་ཕྱོགས་བཅུར་ཁྱབ། ། འདིར་ལྟར་ངེད་བཅག་སྙིགས་མའི་སེམས་ཅན་ཐམས་ཅད་ཀྱིས་སྟོན་པ་དང་། སྐྱབས་དང་འདྲེན་པ་གཅིག་པུར་གྱུར་པ། བདེ་བར་གཤེགས་པ་དུས་གསུམ་དུ་གཤེགས་ཤིང་བཞུགས་པ་རྣམས་ལ། ཐབས་མཁས་ཤིང་ཐུགས་རྗེ་ཁྱད་པར་དུ་འཕགས་པ། བླ་ན་མེད་པའི་ཆོས་ཀྱི་འཁོར་ལོ་བསྐོར་བས་ལུས་ཅན་ཐམས་ཅད་ཐར་པའི་གཞལ་ཡས་ཁང་དུ་ཁ་ལོ་བསྒྱུར་བ་དང་། འཁོར་བའི་རྒྱ་མཚོ་ཇི་སྙེད་པར་མགོན་པོ་རིན་པོ་ཆེ་རྣམ་པ་གསུམ་མི་ཟད་པའི་གཏེར་ཆེན་པོ་ལ་མངའ་མཛད་པ། ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས། རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། སྐྱེས་བུ་འདུལ་བ། ཁ་ལོ་བསྒྱུར་བ། བླ་ན་མེད་པ། ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་ཤཱཀྱ་ཐུབ་པ་ཞེས་ཕྱོགས་བཅུར་གྲགས་པ་དེ་འཇིག་རྟེན་གྱི་ཁམས་འདིར་བྱོན་སྟེ། དེ་ཡང་སྔོན་ཐོག་མའི་ཚེ། ཡུན་རིང་པོ་ནས་ཐུགས་བསྐྱེད་རྣམ་པར་དག་པ་ཡོངས་སུ་རྫོགས་པར་ནི་གྱུར། གྲངས་མེད་པའི་བསྐལ་པར་བྱ་དཀའ་བའི་མཛད་པ་འབྲས་བུ་དང་བཅས་རླབས་པོ་ཆེའི་ཁུར་རྣམ་པ་ཤིན་ཏུ་མཐར་ཕྱིན་པས། སྡུག་བསྔལ་གྱི་རྒྱ་མཚོར་ལྷུང་བ། ཡོངས་སུ་སྐྱོབ་པ་མེད་པ་རྣམས་ལ། དམ་པའི་ཆོས་བསྟན་པའི་ཕྱག་རྐྱང་བས་ནི་རབ་ཏུ་སྟོན། ཉོན་མོངས་པའི་མེས་རབ་ཏུ་བརྡུངས་པ་རྣམས་ལ་འཕགས་པའི་ལམ་ཡན་ལག་བརྒྱད་པའི་ཆུ་རྒྱུན་གྱིས་ཤིན་ཏུ་བསིལ་བ་ནི་བགྱིས། སོ་སོའི་སྐལ་བ་ཇི་ལྟ་བ་བཞིན་དུ་དགེ་བའི་རྩ་བ་བསྐྱེད་ཅིང་ཡོངས་སུ་སྨིན་ལ་རྣམ་པར་གྲོལ་ནས། བླ་ན་མེད་པའི་བྱང་ཆུབ་རིན་ཆེན་གྱི་གླིང་དམ་པ་དེར་འགོད་པར་མཛད་པའི། རྒྱལ་བ་རྒྱ་མཚོའི་ཚོགས་སྲས་དང་བཅས་པ་རྣམས་ཀྱིས་རབ་ཏུ་སྔགས་ཞིང་། ཁྱད་པར་དུ་བཀུར་ལ། ལེགས་པར་སྟོད་ཅིང་གསུང་དབྱངས་ཕྱོགས་བཅུའི་ཞིང་དུ་སྒྲོག་པར་འགྱུར་བ་ལགས་ན། ལྷ་དང་མིའི་འཇིག་རྟེན་གཞན་ལྟ་སྨོས་ཀྱང་ཅི་དགོས། དེ་ལ་བདག་ཅག་བདེ་བར་གཤེགས་པ་ཐུགས་རྗེ་དང་ལྡན་པ་དེའི་གདུལ་རྒྱར་གྱུར་ཅིང་། སངས་རྒྱས་ཀྱི་ཞིང་འཁོད་པའི་བསྐལ་བ་དང་ལྡན་པ་རྣམས་ཀྱིས། འདུལ་མཛད་སྟོན་པ་དེ་ཉིད་ཀྱི་རིགས་མི་འཆོལ་བར་འགྱུར་བ་དང་། ཆོས་ཀྱི་འཁོར་ལོ་བསྐོར་བའི་དོན་ཁོང་དུ་ཆུད་པར་འགྱུར་བ་དང་། ཆོས་ཀྱི་འཁོར་ལོ་བསྐོར་བའི་ཁུངས་གང་ལགས་པ་ཁོང་དུ་ཆུད་པར་འགྱུར་བ་དང་། གཞན་གྱིས་དྲིང་ལ་མི་འཇོག་པར་སྐུ་དྲིན་གཞལ་དུ་མེད་པ་དྲན་པའི་སྒོ་ནས་བྱས་པ་བཟོ་ཤིང་། མཛད་པ་དང་གསུང་གི་རྗེས་སུ་བསྒྲུབ་པར་འགྱུར་བ་དང་། སྐྱེས་བུ་དམ་པ་མཁས་པར་གྱུར་པ་རྣམས་ཀྱི་རབ་ཏུ་མངགས་ཤིང་ལྷ་དང་བཅས་པའི་འཇིག་རྟེན་གཟེངས་བསྟོད་པར་འགྱུར་བ་དང་། ཐོས་པ་དང་། ཐོས་ནས་ཀྱང་དགའ་བ་དང་དད་པ་སྐྱེས་པ་ཙམ་གྱིས་རང་གཞན་གྱི་དོན་ཆེན་པོ་འཐོབ་བོ། ། ཞེས་བསོད་ནམས་ཀྱི་ཡོན་བཤད་པར་གྱུར་པ་དང་། གནས་འདི་ནི་ཟང་ཟིང་གིས་མ་སྤགས་ཤིང་འཕགས་པའི་གཏམ། ཤཱཀྱའི་སྲས་དགེ་སྦྱོང་བསོད་ནམས་པ་བདག་ལའང་འོས་ཤིང་། ཐུབ་པའི་བསྟན་པ་གསལ་བར་འགྱུར་བའི་སླད་དུ། མཛད་པའི་ཚུལ་དང་། རིམ་པ་མདོར་བསྡུས་པའི་ཡི་གེ་འགོ་སྨོས་པར་བྱ་སྟེ། དེ་ཡང་གང་ཞེ་ན། ཐོག་མར་བྱང་ཆུབ་ཏུ་ཐུགས་བསྐྱེད་ཅིང་བརྩེ་བ་ཆེན་པོས་ཞིང་འདི་བཟུང་བའི་མཛད་པ་དང་གཅིགབར་དུ་དཀའ་བ་སྤྱོད་པ་རླབས་པོ་ཆེས་ཐུབ་པའི་དབང་པོའི་གསུང་རབ་འདི་ཡང་དག་པར་བསྒྲུབ་པའི་མཛད་པ་དང་གཉིས། མཐར་འབྲས་བུ་ཕུན་སུམ་ཚོགས་པ་རྫོགས་པའི་བྱང་ཆུབ་ཏུ་སངས་རྒྱ་བའི་མཛད་པ་དང་གསུམ་མོ། ། ཐོག་མར་བྱང་ཆུབ་ཏུ་ཐུགས་བསྐྱེད་པའི་མཛད་པ་ལ་དོན་གཉིས་ཏེ། ཀུན་ནས་ཡོངས་སུ་སྣང་བའི་ཐུགས་བསྐྱེད་པ་དང་གཅིགབླ་མར་གྱུར་པའི་མཆོག་གིས་ཐུགས་བསྐྱེད་པ་དང་གཉིས་སོ། ། ཡོངས་སུ་སྣང་བ་ལའང་གཉིས། འདུལ་བའི་སྡེ་སྣོད་ལས་ཇི་ལྟར་སྣང་བ་དང་། མདོ་སྡེའི་སྡེ་སྣོད་ལས་ཇི་ལྟར་སྣང་བ་རྣམ་པ་གཉིས་སོ། ། བླ་མར་གྱུར་པ་མཆོག་ལ་དོན་ལྔ་ཏེ། དུས་གང་གི་ཚེ་ཐུགས་བསྐྱེད་པ་དང་གཅིགསྐུ་སྐྱེ་བ་ཇི་ལྟར་བཞེས་པ་གཉིས། སྟོན་པ་གང་གི་དྲུང་དང་གསུམ། ཚུལ་ཇི་ལྟར་བསྐྱེད་པ་དང་བཞི། ཐུགས་བསྐྱེད་པས་ཁྱད་པར་དུ་ཇི་ལྟར་འཕགས་པ་དང་རྣམ་པ་ལྔའོ། ། བར་དུ་ཐུབ་པའི་དབང་པོའི་གསུང་རབ་ཡང་དག་པར་བསྒྲུབས་པའི་མཛད་པ་ལ་དོན་བདུན་ཏེ། ལྟོས་མེད་མི་ཟད་སྦྱིན་པས་བསྒྲུབས་པའི་མཛད་པ་དང་གཅིགགཙང་མའི་ཚངས་སྤྱོད་ཚུལ་ཁྲིམས་ཀྱིས་བསྒྲུབས་པའི་མཛད་པ་དང་གཉིས། ཞི་དུལ་དེས་པ་བཟོད་པས་བསྒྲུབ་པའི་མཛད་པ་དང་གཉིས། མ་ཞུམ་མི་སྐྱོ་བརྩོན་འགྲུས་ཀྱིས་བསྒྲུབ་པའི་མཛད་པ་དང་བཞི། ཏིང་ངེ་འཛིན་རྩེ་གཅིག་བསམ་གཏན་གྱིས་བསྒྲུབ་པའི་མཛད་པ་དང་ལྔ། རྣམ་འབྱེད་དོན་རྟོགས་ཤེས་རབ་ཀྱིས་བསྒྲུབ་པའི་མཛད་པ་དང་དྲུགདེ་དག་མཐར་སོན་པའི་བསྒྲུབ་པའི་མཛད་པ་དང་རྣམ་པ་བདུན་ནོ། ། མཐར་འབྲས་བུ་ཕུན་ཚོགས་པའི་བྱང་ཆུབ་ཏུ་སངས་རྒྱས་པའི་མཛད་པ་ལ་དོན་རྣམ་པ་གསུམ་སྟེ། གང་གིས་འཇིག་རྟེན་གྱི་ཁམས་ཀྱི་དབང་ཕྱུག་དང་འབྱོར་པ་ཟིལ་གྱིས་མནན་པ་ངོ་མཚར་རྨད་དུ་བྱུང་བ་སངས་རྒྱས་ཀྱིས་མཛད་པ་དང་གཅིགགང་གིས་འཇིག་རྟེན་གྱི་ཁམས་དཀའ་ཐུབ་དང་བརྟུལ་ཞུགས་ཟིལ་གྱིས་མནན་པ་ངོ་མཚར་རྨད་དུ་བྱུང་བ་སངས་རྒྱས་ཀྱི་མཛད་པ་དང་གཉིས། གང་གིས་འཇིག་རྟེན་གྱི་ཁམས་ཀྱིས་སྡིག་པ་ཅན་གྱིས་དཔུང་ཟིལ་གྱིས་མནོན་པ་ངོ་མཚར་རྨད་དུ་བྱུང་བའི་སངས་རྒྱས་ཀྱིས་མཛད་པ་དང་རྣམ་པ་གསུམ་མོ། ། ངོ་མཚར་རྨད་དུ་བྱུང་བའི་མཛད་པ་དང་པོ་ལ་ལྔ་སྟེ། དགའ་ལྡན་དུ་བཞུགས་པའི་མཛད་པ་དང་གཅིགལྷུམས་སུ་ཞུགས་པའི་མཛད་པ་དང་གཉིས། སྐུ་བལྟམས་པའི་མཛད་པ་དང་གསུམ། གཞོན་ནུ་རོལ་རྩེད་གྱི་མཛད་པ་དང་བཞི། བཙུན་མོའི་འཁོར་བསྟེན་པའི་མཛད་པ་དང་རྣམ་པ་ལྔའོ། ། དགའ་ལྡན་ན་བཞུགས་པའི་མཛད་པ་ལ་དོན་གཉིས་སྟེ། གནས་སྐབས་དེ་ཉིད་ན་བཞུགས་པའི་མཛད་པ་དང་གཅིགམཐའ་ཐུག་ཐུགས་ཀྱི་དགོངས་པའི་མཛད་པ་དང་རྣམ་པ་གཉིས་སོ། ། ཐུགས་ཀྱིས་དགོངས་པའི་མཛད་པ་ལའང་དོན་གཉིས་ཏེ། དགོངས་པའི་རྒྱུ་མཚན་བསྐུལ་བའི་དམ་བཅས་པའི་སྤྱི་དོན་དང་གཅིགརྒྱུ་མཚན་དང་ལྡན་པའི་མཛད་པ་བྱེ་བྲག་གི་དོན་དང་རྣམ་པ་གཉིས་སོ། ། མཛད་པ་བྱེ་བྲག་གི་དོན་ལ་གསུམ། མཆོག་དང་མཆོག་མ་ཡིན་པའི་ཁྱད་པར་བསྟན་པའི་ཕྱིར་འཛམ་བུའི་གླིང་དུ་རིག་བྱེད་བཞག་པའི་མཛད་པ་དང་གཅིགསུས་ཀྱང་རྒོལ་བར་མི་ནུས་ཤིང་ལེགས་པར་སྤྱད་པ་འབྲས་བུ་དང་བཅས་པ་བསྟན་པའི་མཛད་དང་གཉིས། ལྷ་རྣམས་ལ་ལེགས་པར་གདམས་ཤིང་རྒྱལ་ཚབ་དབང་བསྐུར་བའི་མཛད་པ་དང་རྣམ་པ་གསུམ་མོ། ། ལྷུམས་སུ་ཞུགས་པའི་མཛད་པ་ལ་ལྔ་སྟེ། ཁྱད་པར་ཅན་གྱིས་སྔ་ལྟས་བསྟན་པ་དང་གཅིགཞུམ་འབྲིང་བའི་རྣམ་འཕྲུལ་དང་གཉིས། སྐུ་གཟུགས་ཀྱིས་རྣམ་པ་ཇི་ལྟ་བུ་དང་གསུམ། ལྷུམས་ན་ཇི་ལྟར་ཞུགས་པ་དང་བཞི། འཕྲིན་ལས་ཇི་ལྟ་བུ་མཛད་པ་དང་ལྔའོ། ། ཇི་ལྟར་ཞུགས་པའི་ཚུལ་ལ་ཡ་མཚན་གྱི་མཛད་པ་ལྔ་དང་ལྡན་ཏེ། སྡུག་བསྔལ་དང་བྲལ་ཞིང་བདེ་བླག་ཏུ་ཞུགས་པ་ཡ་མཚན་དུ་ཆེ་བ་དང་གཅིགརྣམ་པར་དག་ཅིང་གཙང་བར་ཞུགས་པ་ཡ་མཚན་དུ་ཆེ་བ་དང་གཉིས། སྲུང་མ་དང་བཅས་ཏེ་བར་ཆད་མེད་པར་ཞུགས་པ་ཡ་མཚན་དུ་ཆེ་བ་དང་གསུམ། སྐུ་ཡོངས་སུ་རྫོགས་ཏེ་མ་ཚང་བར་མེད་པར་ཞུགས་པ་ཡ་མཚན་དུ་ཆེ་བ་དང་བཞི། མངོན་གསུམ་དུ་མཐོང་ཞིང་སྒྲིབ་པ་མེད་པར་ཞུགས་པ་ཡ་མཚན་དུ་ཆེ་བ་དང་རྣམ་པ་ལྔའོ། ། ཕྲིན་ལས་ཀྱི་མཛད་པ་སྒོ་རྣམ་པ་བཞི་དང་ལྡན་ཏེ། མུན་ཚོགས་འཇོམས་པ་སྒྲོན་མེའི་སྒོ་དང་གཅིགཆོས་ཀྱི་འཁོར་ལོ་རྣམ་གྲོལ་གྱི་སྒོ་དང་གཉིས། ཟུག་རྔུ་སེལ་བ་སྨན་གྱི་སྒོ་དང་གསུམ། ཐབས་མཁས་ཕན་འདོགས་གཉེན་བཤེས་ཀྱིས་སྒོ་དང་བཞིའོ། ། འདྲེན་པ་སྐུ་བལྟམས་པའི་མཛད་པ་ལ་དོན་གསུམ་ཏེ། བཀྲ་ཤིས་འབྱོར་ལྡན་གྱི་དུས་གང་ལགས་པ་དང་གཅིགས་ཕྱོགས་ཡིད་འོང་གི་གནས་གང་ལགས་པ་དང་གཉིས། ཁྱད་པར་དུ་འཕགས་པའི་བལྟམས་ཚུལ་གང་ལགས་པ་དང་གསུམ་མོ། ཁྱད་པར་དུ་འཕགས་པའི་བལྟམས་ཚུལ་ལ་ལྔ་སྟེ། ལྷ་མིའི་འཇིག་རྟེན་དཔང་པོར་གྱུར་ཅིང་གནོད་པ་དང་རྩོད་པ་དང་བྲལ་ནས་ཁྱད་པར་དུ་འཕགས་པ་དང་གཅིགམི་ཤིག་པ་རྡོ་རྗེའི་སྐུ་མཉེས་པས་སེང་གེའི་རྩལ་བསྟན་ཅིང་སེང་གེའི་སྒྲ་བསྒྲགས་པ་ཁྱད་པར་དུ་འཕགས་པ་དང་གཉིས། རྣམ་པར་རོལ་པའི་ཆོ་འཕྲུལ་གྱིས་ཡ་མཚན་གྱི་བཀོད་པ་བསྟན་པ་ཁྱད་པར་དུ་འཕགས་པ་དང་གསུམ། སྐྱེ་དགུའི་བསམ་པ་ཡིད་བཞིན་དུ་འགྲུབ་སྟེ་དོན་དང་ལྡན་པའི་མཚན་རྩོལ་བ་ཁྱད་པར་དུ་འཕགས་པ་དང་བཞི། གཞུང་སྨྲ་བའི་མཁྱེན་པ་དང་མངོན་པར་ཤེས་པ་དང་ལྡན་པའི་གཟིགས་པས་མི་འགྱུར་བའི་ལུང་བསྟན་པ་ཁྱད་པར་དུ་འཕགས་པ་དང་ལྔའོ། ། གཞོན་ནུ་རོལ་རྩེད་ཀྱི་མཛད་པ་ལ་དོན་གསུམ་སྟེ། བརྗོད་བྱའི་དོན་དང་རྗོད་བྱེད་ཀྱི་སྒྲ་གསལ་བར་བྱེད་པ་ཡི་གེའི་རིག་བྱེད་བསྟན་པའི་རོལ་རྩེད་དང་གཅིགཚད་གྲངས་ཀྱི་དབྱེ་བ་བསྟན་ལ་འབེབ་པར་བྱེད་པ་རྩིས་ཀྱི་རིག་བྱེད་བསྟན་པའི་རོལ་རྩེད་དང་གཉིས། སྐུའི་མཐུ་སྟོབས་སྒྱུ་རྩལ་ཕུན་གསུམ་ཚོགས་པ་བསྟན་པའི་རོལ་རྩེད་དང་རྣམ་པ་གསུམ་མོ། ། སྒྱུ་རྩལ་བསྟན་པ་ལ་དོན་གསུམ་སྟེ། ཞབས་མཐེ་བོང་གིས་མཐུ་རྩལ་བསྟན་པ་དང་གཅིགཕྱག་སོར་མོའི་མཐུ་རྩལ་བསྟན་པ་དང་གཉིས། འཕོང་ལ་སོགས་པའི་མཐུ་རྩལ་བསྟན་པ་དང་གསུམ་མོ། ། བཙུན་མོའི་འཁོར་བསྟན་པའི་མཛད་པ་ལ་དོན་གསུམ་སྟེ། ཁྱད་པར་ཅན་གྱི་དགོས་བྱེད་གང་ལགས་པ་དང་གཅིགཁབ་ཏུ་བཞེས་ཚུལ་གང་ལགས་པ་དང་གཉིས། ཁབ་ན་བཞུགས་པའི་ཚུལ་གང་ལགས་པ་དང་གསུམ་མོ། ། དགོས་ཁྱད་ལ་རྣམ་པ་གཉིས་ཏེ། གཞན་ལ་ཕན་པ་རྒྱ་ཆེན་པོ་བསྒྲུབ་པ་དང་། སྔོན་གྱི་རྒྱལ་བ་རྣམས་ཀྱི་རྗེས་སུ་འཇུག་པའོ། ། བཞུགས་པའི་ཚུལ་ལ་ཆེ་བའི་ཡོན་ཏན་རྣམ་པ་བཞི་དང་ལྡན་སྟེ། ཕོ་བྲང་དམ་པ་གནས་ཀྱི་ཆེ་བའི་ཡོན་ཏན་དང་གཅིགཕུན་སུམ་ཚོགས་པ་ལོངས་སྤྱོད་ཀྱི་ཆེ་བའི་ཡོན་ཏན་དང་གཉིས། འཁོར་ལོས་བསྒྱུར་བ་རྒྱལ་སྲིད་ཀྱི་ཆེ་བའི་ཡོན་ཏན་དང་གསུམ། ཞི་བ་ཆགས་བྲལ་ལྷ་ཆོས་ཀྱི་ཆེ་བའི་ཡོན་ཏན་དང་བཞིའོ། ། དེ་ལྟར་བཙུན་མོའི་འཁོར་བསྟན་པའི་མཛད་པ་དང་གཅིགགཞོན་ནུ་རོལ་རྩེད་ཀྱི་མཛད་པ་དང་གཉིས། སྐུ་བལྟམས་པའི་མཛད་པ་དང་གསུམ། ལྷུམས་སུ་ཞུགས་པའི་མཛད་པ་དང་བཞི། དགའ་ལྡན་དུ་བཞུགས་པའི་མཛད་པ་དང་ལྔས་ངོ་མཚར་རྨད་དུ་བྱུང་བའི་སངས་རྒྱས་ཀྱིས་མཛད་པ་དང་པོ་བསྟན་པའོ། ། ༈། །ངོ་མཚར་རྨད་དུ་བྱུང་བའི་མཛད་པ་གཉིས་པ་ལ་གསུམ་སྟེ། སྐུ་རབ་ཏུ་གཤེགས་པའི་མཛད་པ་དང་གཅིགདཀའ་བ་སྤྱད་པའི་མཛད་པ་དང་གཉིས། བྱང་ཆུབ་ཀྱི་སྙིང་པོར་གཤེགས་པའི་མཛད་པ་དང་གསུམ་མོ། ། རབ་ཏུ་བཤེགས་པའི་མཛད་པ་ལ་དོན་གསུམ་སྟེ། འཕགས་པའི་ཚོགས་དང་ལྷའི་ཚོགས་ཀྱིས་བསྐུལ་བའི་དོན་དང་གཅིགཐུགས་དགོངས་ལྷག་པའི་བསམ་པ་གཡོ་བ་མེད་པའི་མཐུ་རྩལ་བསྟན་པའི་དོན་དང་གཉིས། དཀའ་ཐུབ་ཀྱི་རྩལ་དུ་རང་བྱུང་གི་བསྙེན་པར་རྫོགས་པའི་དོན་དང་གསུམ། དང་པོ་བསྐུལ་བ་ལ་གསུམ་སྟེ། རོལ་མོ་སིལ་སྙན་གྱིས་སྒྲས་བསྐུལ་བ་དང་གཅིགམི་རྟག་པའི་སྣང་བས་བསྐུལ་བ་དང་གཉིས། རྣམ་གྲོལ་གྱི་གནས་ཚངས་པར་སྤྱོད་པའི་བསྐུལ་བ་དང་གསུམ་མོ། ། ལྷག་བསམ་གྱི་མཐུ་རྩལ་བསྟན་པ་ལ་གཉིས། ས་སྟེང་སྐྱེ་བོ་འདོད་ལྡན་གྱི་དཔུང་ཚོགས་མགོ་རྨོངས་པར་བགྱིས་པ་དང་གཅིགགཙང་མའི་ལྷ་ལ་སོགས་པ་དཀར་པོའི་ཕྱོགས་ཀྱི་དཔུང་ཚོགས་ཀྱིས་ཞབས་འབྲིང་བགྱིས་པ་དང་གཉིས་སོ། ། བསྙེན་པར་རྫོགས་པའི་དོན་ལ་གཉིས་སྟེ། དགེ་སློང་གི་ཡོ་བྱད་ཅི་ལྟར་བཞེས་པ་དང་གཅིགདགེ་སློང་གི་སྤྱོད་པ་ཇི་ལྟར་མཛད་པ་དང་གཉིས་སོ། ། དཀའ་བ་སྤྱད་པའི་མཛད་པ་ལ་དོན་ཉེར་གཉིས། དཀའ་ཐུབ་ཅན་གྱི་མན་ངག་མངོན་དུ་མཛད་པ་དང་གཅིགདཀའ་བ་སྤྱད་པའི་ཚུལ་ཇི་ལྟ་བུ་བསྟན་པ་དང་གཉིས། དཀའ་བ་སྤྱད་པའི་དགོངས་པ་གང་ཡིན་པ་དང་གསུམ་མོ། ། དཀའ་བ་སྤྱད་པའི་ཚུལ་ལ་ལྔ་སྟེ། གནས་དང་གཅིགའཚོ་བ་དང་གཉིས། ཏིང་ངེ་འཛིན་དང་གསུམ། སྤྱོད་ལམ་དང་བཞི། ཡུན་ཇི་སྲིད་པ་དང་ལྔའོ། ། བྱང་ཆུབ་ཀྱི་སྙིང་པོར་གཤེགས་པའི་མཛད་པ་ལ་དོན་ལྔ་སྟེ། ངལ་ཞིང་དུབ་པ་སྦྱོར་བའི་མཐའ་སྤང་བའི་མཛད་པ་དང་གཅིགབྱང་ཆུབ་སྙིང་པོར་གཤེགས་པའི་ཤུལ་ཇི་ལྟར་བརྒྱན་པའི་མཛད་པ་དང་གཉིས། གང་ཡང་འཇིག་རྟེན་གྱིས་མུན་པ་འཐིབས་པོའི་གནས་སྣང་བར་བྱེད་པ་དང་གསུམ། ཆོས་ཀྱི་བདེ་བ་དང་རྗེས་སུ་མཐུན་པའི་གདན་བཞེས་པའི་མཛད་པ་དང་བཞི། རྡོ་རྗེའི་གདན་དེ་ལ་ཇི་ལྟར་བཞུགས་པའི་མཛད་པ་དང་ལྔའོ། ། དེ་ལྟར་བྱང་ཆུབ་ཀྱི་སྙིང་པོར་གཤེགས་པའི་མཛད་པ་དང་གཅིགདཀའ་བ་སྤྱད་པའི་མཛད་པ་དང་གཉིས། སྐུ་རབ་ཏུ་གཤེགས་པའི་མཛད་པ་དང་གསུམ་གྱིས་ངོ་མཚར་རྨད་དུ་བྱུང་བ་སངས་རྒྱས་ཀྱི་མཛད་པ་གཉིས་པ་བསྟན་པའོ། ། ༈། །ངོ་མཚར་རྨད་དུ་བྱུང་བའི་མཛད་པ་གསུམ་པ་ལ། དོན་བླ་ན་མེད་པ་རྣམ་པ་གསུམ་སྟེ། བདུད་ཀྱི་སྡེ་འཇོམས་པའི་མཛད་པ་བླ་ན་མེད་པ་དང་གཅིགརྫོགས་པའི་བྱང་ཆུབ་ཏུ་སངས་རྒྱས་པའི་མཛད་པ་བླ་ན་མེད་པ་དང་གཉིས། ཆོས་ཀྱི་འཁོར་ལོ་སྐོར་བའི་མཛད་པ་བླ་ན་མེད་པ་དང་གསུམ། བདུད་སྡེ་བཅོམ་པའི་མཛད་པ་ལ་གསུམ། བདུད་ཀྱིས་གོ་བར་མཛད་པ་དང་གཅིགབདུད་སྡེ་ཇི་ལྟར་ལྷགས་པ་དང་གཉིས། འཇོམས་པར་མཛད་པ་ཉིད་དང་གསུམ་མོ། ། འཇོམས་པར་མཛད་པ་ཉིད་ལ། མཐར་ཕྱིན་པའི་མཛད་པ་ལྔ་སྟེ། སྐུའི་གཟི་བརྗིད་མཐར་ཕྱིན་པས་བདུད་སྡེ་བཅོམ་པ་དང་གཅིགགསུང་གི་སྒྲ་དབྱངས་མཐར་ཕྱིན་པས་བདུད་སྡེ་བཅོམ་པ་དང་གཉིས། ཐུགས་ཀྱི་དགོངས་པ་མཐར་ཕྱིན་པས་བདུད་སྡེ་བཅོམ་པ་དང་གསུམ། ཡོན་ཏན་གྱི་བཀོད་པ་མཐར་ཕྱིན་པས་བདུད་སྡེ་བཅོམ་པ་དང་བཞི། འཕྲིན་ལས་ཀྱི་རོལ་པ་མཐར་ཕྱིན་པས་བདུད་སྡེ་བཅོམ